Eduardo IV de Anglaterra

Eduardo IV de Anglaterra (in anglese Edward IV, 28 april 1442 – 9 april 1483) esseva le rege de Anglaterra e senior de Irlanda ab 1461 usque 1470 e etiam ab 1471 usque su morte.

Eduardo veniva del Dynastia York e participava in le Guerras del Rosas. Su patre Ricardo, Duce de York esseva occidite in decembre 1460 e Eduardo hereditava su causa. Al initio de 1461, ille ganiava victorias importante super le armeas del Dynastia Lancaster. Ille disthronava Henrico VI e esseva coronate in junio 1461. Durante su prime regno, ille maritava Elizabeth Woodville. Le maritage esseva considerate scandalose proque illa veniva de un familia foras le nobilitate. Isto causava un conflicto con su alliato importante Ricardo Neville, Conte de Warwick. In 1470, un rebellion de Warwick e un fratre de Eduardo, Georgio, Duce de Clarence, disthronava Eduardo e reinstallava Henrico.

Eduardo fugiva a Flandra in octobre 1470 e tosto attruppava adherentes. Ille retornava in martio 1471 e ganiava victorias super le armeas de Henrico a Barnet e Tewksbury. Eduardo se reinstallava in april. Le mense subsequente, Henrico moriva in le Turre de London (possibilemente per homicidio). Con tote le chefes del Dynastia Lancaster esseva morte o imprisonate (excepte Henrico Tudor que esseva exiliate), Eduardo confrontava pauc opposition ab 1474 usque su morte in 1483. Tosto ante su morte, Eduardo arrangiava que su fratre Ricardo, Duce de Gloucester governarea usque su filio Eduardo V deveniva un adulto. Duo menses plus tarde, Ricardo disthronava Eduardo V, que tosto dispareva. Iste causava le ultime phase del Guerras de Rosas. Su filia Elizabeth de York maritava le subsequente rege Henrico VII al fin del guerras.

Eduardo IV esseva le plus grande de monarchas anglese (193cm). Ille esseva cogniscite pro su charisma, extravagantia e habilitate como un chef militar.

Categoria:Gente anglese
Categoria:Reges de Anglaterra